o
Derek Prince
Nöyrtyminen paaston kautta
Osa 1
Lausumme Ruthin kanssa 1 Piet 5:6-11.
Tämä on pitempi kuin aikaisemmat
yhdessä lausumamme tekstit ja aiheena on nöyrtyminen.
"Jumala on ylpeitä vastaan, mutta nöyrille Hän antaa armon.
Nöyrtykää siis Jumalan väkevän käden alle, niin
Hän ajan tullen korottaa teidät.
Heittäkää kaikki murheenne Hänen kannettavakseen,
sillä Hän pitää teistä huolen.
Pitäkää mielenne valppaana ja valvokaa.
Teidän vastustajanne saatana kulkee ympäriinsä
kuin karjuva leijona ja etsii, kenet voisi niellä.
Vastustakaa häntä uskossa lujina!
Tiedättehän, että veljenne kaikkialla maailmassa
joutuvat kokemaan samat kärsimykset.
Kaiken armon Jumala on Kristuksessa Jeesuksessa
kutsunut teidät iankaikkiseen kirkkauteensa.
Vähän aikaa kärsittyänne Hän itse varustaa, voimistaa, vahvistaa ja
lujittaa teidät. Hänen on valta ja kunnia iankaikkisesti. Aamen."
Seuraavaksi katsomme 3 Mos 16:29-31.
Siinä aiheena on Suuri sovituspäivä,
jota juutalaiset kutsuvat Jom Kippuriksi.
Se on ollut juutalaisen kalenterin pyhin päivä
3400 vuotta noista sanoista lähtien.
Jumala puhuu Mooseksen kautta Suuresta sovituspäivästä:
"Teidän on aina noudatettava tätä määräystä:
seitsemännen kuun kymmenentenä päivänä
teidän tulee paastota, eikä kukaan teistä, ei myöskään keskuuteenne
asumaan asettunut siirtolainen, saa silloin tehdä mitään työtä.
Sillä sinä päivänä toimitetaan teidän syntienne sovitus ja te tulette jälleen
Herran edessä puhtaiksi kaikista synneistänne.
Se olkoon teille sapatti, pyhä lepopäivä.
Kurittakaa silloin itseänne paastolla.
Tämä määräys on ikuisesti voimassa."
Voimakkaita sanoja: "Tämä määräys on ikuisesti voimassa".
Sitä ei koskaan muuteta.
Juutalaiset ovat noudattaneet määräystä 3400 vuotta
viettämällä Jom Kippuria.
Jopa keskitysleirillä he pitivät tämän paastopäivän.
Apt 27:9 puhuu paastopäivästä.
On muitakin tapoja kurittaa sielua, mutta kun Jumala määrääsi
kurittamaan sieluamme, Hän tarkoitti paastoa.
Sanan paasto voi lausua englanninkielessa monin tavoin.
Saarnasin kerran erään baptistiveljen kanssa,
jonka nimi oli Kalle Paasto. Äänsin nimen Paasto,
mutta hän halusi äännettävän savolaisittain Puasto.
Minulta Puasto ei oikein luonnistu vieläkään. (Sovellettu suomennos).
Määrittelen paaston näin: Ilman ruokaa
hengellisessä tarkoituksessa.
Se ei välttämättä koske juomista,
joskin juutalaiset eivät syö eivätkä juo
vuorokauteen Jom Kippurina.
On vaarallista olla juomatta kolme vuorokautta enkä suosittele sellaista.
Tunnen saarnaajan nimeltä Tommy Hicks,
joka käänsi Argentiinan ylösalaisin kauan sitten ja
hän ei syönyt eikä juonut 17 päivään.
Mooses oli syömättä ja juomatta 40 päivää, mutta
älkää yrittäkö tätä kolmea vuorokautta pitempään,
ellette ole Jumalan yliluonnollisessa tilassa niin kuin Mooses oli.
Paasto ei ole vain oloa syömättä,
se on ruuasta pidättymistä hengellisessä tarkoituksessa.
Miksi Jumala vaati israelilaisia kurittamaan sieluaan?
Sana "kurittaa" on kova sana.
Sitä käytetään sellaisessakin yhteydessä
kuin naisen raiskaamisessa. Sana tarkoittaa alistamista,
nöyryyttämistä ja ihmisarvon polkemista.
Jumala haluaa, että nöyrrytämme ja alistamme sielumme
ja hylkäämme omanarvontunteemme.
Hän sanoi israelilaisille:
"Ellette tee näin joka vuosi, ette enää ole Minun kansani".
Jumala katsoo määräyksen noudattamisen erittäin tärkeäksi.
Miksi? On ymmärrettävä sielun toiminta.
Ihminen on kolmiyhteinen olento
luotu muistuttamaan kolmiyhteistä Jumalaa:
Henki, sielu ja ruumis. En nyt aio analysoida tätä,
mutta pohjimmiltaan sielu on ego
eli "minä". Useimpien teologien mukaan
sielulla on kolme tehtävää: äly, tahto ja tunteet,
tai paremminkin tässä järjestyksessä:
tahto, äly ja tunteet.
Yksinkertaisesti sanottuna ihmisen sielu sanoo:
tahdon, ajattelen ja tunnen.
Meidän jokaisen sielu on hyvin ylpeä ja itseään korostava.
Jumala sanoo: "Jos haluatte siunaukseni,
jokaisen on opittava nöyryyttämään
tuo ylpeä ja omahyväinen oma itsensä."
Muistan erään lakimiehen, joka kerran kuunteli puhettani paastosta.
Hänestä se oli hyvä idea. "Paastoan vuorokauden."
Paasto otti koville. Aina kun hän ohitti ravintolan tai nakkikioskin,
hän pystyi hädin tuskin vastustamaan kiusausta.
Hän kuitenkin kesti.
Sitten hän puhui vatsalleen:
"Olet aiheuttanut minulle paljon ongelmia tänään.
Olet ollut kuriton, joten rankaisen sinua.
Paastoan vielä huomisenkin."
Tätä on sielun alistaminen, nöyrtymistä Jumalan kuriin ja hallintaan.
"Ellette tee niin, ette ole enää Minun kansani."
Näin Hän sanoi Israelille. En väitä, että Hän sanoi sen meille,
joskaan en tiedä miksi me olisimme poikkeus.
Psalmissa 35:13 Daavid sanoo näin.
Psalmi 35:13
Luen siitä vain jälkimmäisen osan:
"Pukeuduin säkkikankaaseen
(se on merkki suremisesta, paasto ja sureminen ovat lähellä toisiaan).
Vaivasin itseäni paastolla."
"Vaivasin itseäni paastolla" Voi onnetonta kun monissa
käännöksissä on "itseäni" vaikka hepreaksi sana on "sieluani".
Käännös menettelee, mutta siinä hämärtyy se,
että Daavid puhuu sielusta. "Vaivasin sieluani paastolla."
Siinä on yksi syy miksi Daavid säilyi hengissä.
Hänellä oli kasa ongelmia eikä hän aina toiminut oikein,
mutta hän oppi nöyrtymään ja "vaivaamaan sieluaan".
Juuri se teki hänestä suuren Jumalan miehen.
Jokaisen kunnon Jumalan palvelijan on opittava nöyryyttämään sielunsa.
On muitakin tapoja tehdä se, mutta paasto on oikea Raamatullinen tapa.
Lausuimme yhdessä 1 Piet 5:n jakeet, joissa Pietari sanoo:
"Nöyrtykää Jumalan väkevän käden alle".
Raamatun mukainen tapa - muitakin tapoja on -
ja tärkein tapa vaivata tai kurittaa sieluamme on paasto.
Otan seuraavaksi muutamia esimerkkejä historiasta.
Ensin VT:sta ja sitten UT:sta. Kun pelastuin 1941, jos uskotte,
että maapallolla oli edes ihmisiä tuohon aikaan,
en tuntenut Raamattua juuri lainkaan.
En sentään anglikaanina ollut aivan Raamattu-ummikko.
Anglikaanisen kirkon suuria vahvuuksia on, että
jumalanpalveluksissa luetaan päivän raamattutekstit.
Tunsin siis hieman Raamattua, mutta en ymmärtänyt siitä mitään.
Olin 24-vuotias. Olin saanut koulutusta Britannian parhaimmissa oppilaitoksissa.
En ollut koskaan tavannut ketään, joka olisi sanonut olevansa uudesti syntynyt.
En tiennyt, että sellainen kokemus olisi edes mahdollista.
Sitten kohtasin Jeesuksen dramaattisella tavalla
keskellä yötä armeijan parakissa. Sanon teille tämän:
te voitte tehdä vaikka mitä ja pysyä muuttumattomana.
Voitte rukoilla, käydä kirkossa, allekirjoittaa lupauslapun yms.
ja pysyä muuttumattomana. Mutta kun kohtaatte Jeesuksen,
ette ole enää sama kuin ennen. Se on vallankumouksellista.
Olen menossa puhumaan nuorille vallankumouksellisesta sanomasta,
koska evankeliumi on vallankumouksellinen.
Jos se ei ole vallankumouksellinen, se ei ole evankeliumia.
En tuolloin tiennyt, että Herra puhui ihmisille,
mutta omalla tavallaan Hän ilmoitti minulle, että
Hän halusi minun paastoavan päivän viikossa.
Kehumatta sanon, että olen tehnyt niin
vuodesta 1941 tähän päivään asti.
Usein olen paastonnut pitempäänkin, jopa kolme viikkoa tai pitempään.
Laskin juuri, että sinä aikana, jona olen ollut kristitty,
olen paastonnut yli 3000 päivää
eli enemmän kuin kahdeksan vuotta.
Jos Herra olisi pyytänyt paastoamaan kahdeksan vuotta,
olisin kauhistunut, mutta päivä viikossa on mennyt hyvin.
En koskaan lakkaa paastoamasta. Se on niin tärkeää.
Katsotaanpa joitain Raamatun paastoajia.
1 Sam viimeinen jae on kiintoisa.
Olin pastorina Lontoossa ja päätin paastota viikon.
Sitten tuli mieleen, että onko kukaan paastonnut niin pitkään ja
selvinnyt siitä. Ajattelin, että minä kyllä selviän.
Sanonpa teille, että englantilaiset lämmittävät kehonsa eivät talojaan.
Oli tulossa kylmä sää ja mietin, voiko viikon paastosta selvitä.
Silmiini sattui 1 Sam viimeinen jae,
joka kertoo Gileadin Jabesin asukkaista.
"Sitten he kokosivat heidän luunsa (Saulin ja hänen poikiensa),
hautasivat ne tamariskipuun alle Jabesiin ja
paastosivat seitsemän päivää." 1 Sam viimeiset sanat.
Sanoin itselleni, että jos he kykenivät siihen,
niin kykenen minäkin. Sitä paitsi he olivat viljelijöitä,
joiden piti huolehtia karjasta ja peltotöistä.
Eivät he voineet vain istuskella ja laiskotella.
Silti he paastosivat seitsemän päivää.
Jumala avasi sydämeni ymmärtämään
kuinka käänteentekeviä nämä 1 Sam viimeiset jakeet ovat.
1 Sam on Israelin historiassa
rappion, tappion ja jakautumisen kirja.
1 Sam lopussa filistealaiset olivat kukistaneet israelilaiset ja
karkottaneet heidät kaupungeistaan. He pakenivat Jordanin itäpuolelle.
David palasi Siklagiin, mutta amalekilaiset olivat
valloittaneet kaupungin, polttaneet sen ja
vieneet Daavidin ja hänen miestensä kaikki vaimot ja lapset.
Tuskin tilanne voisi surkeampi olla.
Mutta 2 Sam ja 1 Sam ovat vastakohtia.
1 Sam on elpymisen, yhdistymisen ja voiton kirja.
Mikä käänsi kansan kohtalon? Gileadin Jabesin miehet.
Paaston merkitystä ei voi kyllin korostaa.
Jabesin miesten paasto muutti tilanteen. Se oli käännekohta.
Katsokaamme muitakin paastoajia, kuten tunnettu Joona.
Katsomme Joona 3.
Useimmille kertomus Joonasta lienee tuttu.
Hän oli profeetta, jonka Jumala kehotti menemään itään Niniveen.
Mutta Joona suuntasikin länteen vastapäiseen suuntaan.
Olen analysoinut Joonan jokaisen askeleen ja joka askel vei alaspäin.
Hän kulki vuorilta tasangolle, tasangolta kaupunkiin,
kaupungista laivaan ja laivalta mereen.
Olkoon tämä teille varoitukseksi.
Älkää lipsuko päätöksestänne, muuten joka askel vie alaspäin.
Joona on minun suosikkihenkilöitäni. Kerron mitä tapahtui vuonna 1971.
Karismaattisen herätyksen kasteisina aamuina,
kun ruoho oli vielä kasteen peitossa, mikä on nyt jo haihtunut,
kavereinani oli kolme tunnettua saarnaajaa,
Bob Mumford, Charles Simpson ja Don Basham.
Toimimme vaatimattomasti, mutta kerroimme, että
Jumala oli johdattanut meidät yhteen.
Se tuntui olevan uhka muille Kristuksen ruumiissa.
Dennis Bennet, Seattlen episko- paalisen seurakunnan kirkkoherra,
oli silloisen karismaattisen liikkeen suurimpia johtajia.
Seattlen, jossa olin ollut lyhyen ajan pastorina,
johtajat päättivät, että heidän oli tehtävä jotain,
koska seurakunnassa oli eripuraa, hajaannusta ja väärinkäsityksiä.
He kutsuivat koolle kaikki tunnetut karismaattiset saarnaajat,
jotka matkasivat sinne tänne Amerikan mannerta kuin laivat,
jotka sivuuttavat toisensa yöllä, mutta eivät koskaan kohtaa toisiaan.
He sanoivat, ettei heillä ole varaa maksaa matkojamme,
mutta he lähettävät joka ilta meidät pareittain
paikalliseen kirkkoon ja sillä tavoin saisimme kerättyä matkarahat.
Se ei ollut kovin hengellinen syy lähettää meidät,
mutta se oli mitä oli. He takasivat myös, että
saman saarnaajan kanssa ei tarvitsisi mennä kahta kertaa.
Ensimmäisenä iltana menin Larry Christensenin kanssa ja
toisena iltana Larry Christensenin kanssa.
Samoin kävi kolmantena iltana.
Vaimoni Lydia oli taustaltaan Tanskan luterilainen ja
luterilainen pastori oli hänelle kuin punainen vaate härälle.
Vasta elämänsä lopulla hän pääsi tämän asian yli.
Minäkin ajattelin, että hyviä luterilaisia ei olekaan.
Häpeäkseni on näin sanottava.
Mutta kolme iltaa Larry Christensenin kanssa muutti mieleni:
"On sanottava, että on ainakin yksi hyvä luterilainen."
Olemme olleet ystäviä siitä lähtien.
Meitä oli koolla 30-40 henkeä suuressa salissa ja
katselimme toisiamme tietämättä mitä tehdä.
Lopulta eräs katolinen veli sanoi:
"Minun on kerrottava teille totuus, veljet. Pelkään teitä kaikkia."
Jokainen sanoi samoin. En tiedä mitä saimme aikaan.
Yksi kokonainen päivä kului vesikasteesta keskustellen.
Porukassa, jossa oli katolisia, episkopaalisia,
presbyteerejä, baptisteja ja helluntailaisia,
vesikaste oli tosi kinkkinen aihe. Puoli päivää puhuttiin demoneista
ja minä olin tässä erityisen huomion kohteena.
Kokoontumisemme päättyi aikanaan ja ystävystyin monien kanssa
ja ystävyys on kestänyt lopun ikääni. Kiitos siitä Jumalalle!
Tunsin muutamia paikallisia pastoreita Seattlessa.
He sanoivat, että emme järjestäneet tätä kokousta
Seattlen kaupungin evankelioimiseksi
vaan saadaksemme kokoon saarnaajien matkarahat.
Tosiasiassa kokouksellamme oli suurempi vaikutus Seattleen
kuin yhdelläkään evankeliointi kokouksella.
Istuin koneessa matkalla takaisin Fort Lauderdaleen ja mietiskelin:
"Miten ihmeessä ne kokoukset, joiden tarkoitus
ei ollut evankelioida kaupunkia, evankelioivat enemmän kuin
evakelioimis tarkoituksella pidetyt kokoukset?
Sitten kysyin Herralta jotain mielessäni ja
kuulin Hänen sanovan sisimmässäni:
"Kerro kumpi oli ongelmallisempi, Joona vai Niniven asukkaat?"
Puntaroin asiaa ja sanoin: "Herra, kun panit Joonan ruotuun,
Niniven kanssa ei ollut ongelmia". Herra puhui sisimpääni:
"Kun saan saarnaajat ruotuun, ihmiset eivät ole ongelma".
Herra ei sanonut "ne muut saarnaajat".
Huomatkaa tämä. Tässä on tärkeä totuus.
Tämän jälkeen yhdessä, Bob Mumford, Charles Simpson,
Don Basham, Ern Baxter ja minä,
kokosimme Kristuksen ruumiin yhteen. Se oli helppoa.
Jumalan kansan saa yhteen, mutta on vaikea saada yhteen
saarnaajia ja pappeja. Oivalsimme tämän ja
sanon kritisoimatta, etteivät lampaat lyö laumaa hajalle
vaan paimenet. Lampaat saa kyllä koolle,
mutta paimenten kokoaminen vaatii ihmeen.
Siinä oli pieni johdanto Joonaan.
Tiedämme, että Joona sai toisen mahdollisuuden.
Kiitos Jumalalle toisesta mahdollisuudesta!
Joona meni kaupunkiin ja luvusta 3 luemme:
"Niin Joona meni Niniveen, niin kuin Herra oli käskenyt.
Ninive oli suunnattoman suuri kaupunki,
laidasta laitaan kolme päivänmatkaa.
Joona lähti kulkemaan kaupungissa ensimmäistä päivänmatkaa,
ja huusi: "Enää neljäkymmentä päivää, sitten Ninive hävitetään."
Sen kuultuaan Niniven asukkaat uskoivat Jumalaan,
He julistivat paaston, ja niin ylhäiset kuin alhaisetkin
pukeutuivat säkkivaatteeseen."
Totesin itsekseni, että "onpa mahtavaa!
Miksi Joonan yksinkertaiset sanat vaikuttivat niin voimakkaasti
niin suureen ja pahaan kaupunkiin?" Tulin siihen tulokseen,
että se johtui siitä, että häntä oli koeteltu valaan vatsassa.
Näin hän ei puhunut Jumalan tuomiosta teoreettisesti vaan kokemuksesta.
Oli hämmästyttävää, että Niniven, paha ja väkivaltainen kaupunki,
kaikki asukkaat ylhäisistä alhaisiin tekivät parannuksen.
He julistivat paaston eikä kukaan saanut syödä eikä juoda,
ei edes karja. Koko kaupunki paastosi.
Missään muualla Raamatussa ei tietääkseni ole näin laajaa paastoa.
Mielenkiintoista on, että Ninivessä oli yhden kerran yksi profeetta
ja kaupunki teki parannuksen,
mutta Israelissa oli monta profeettaa monta kertaa
eikä siellä syntynyt koskaan Niniven kaltaista parannusta.
Sananlaskun sanoo: "tuttuus tappaa arvostuksen".
Tämä on totta monien kohdalla.
Raamattu on olevinaan niin tuttu, ettei se enää vaikuta meihin.
Ei ole tarpeen mennä Niniveen laajemmin.
Päivän, tai ehkä useammankin, paasto muutti koko Niniven historian.
Kaupunki säästyi Jumalan tuomiolta yli sata vuotta.
On mielenkiintoista, että Ninive säästyi, mutta Pohjois-Israel ei,
ja Jumala käytti Niniveä välikappaleena
Pohjois-Israelin tuomiossa. Tämä on meille opetukseksi.
Kokonainen paha pakanakaupunki muuttui rukouksella ja paastolla.
Seuraavaksi katsomme kertomusta Esteristä, Est 4.
Kaikki varmaan tuntevat kertomuksen Esteristä.
On hienoa puhua ihmisille, jotka tuntevat Raamattunsa.
Jos puhuu nykynuorille,
heillä ei ole hajuakaan mitä Raamattu sanoo.
Jos heille puhuu Pietarista, niin he eivät tiedä kuka hän oli.
Jotkut eivät tiedä edes kuka Jeesus oli.
Tilanne on kamala ja meidän pitää tehdä sille jotain.
Israel, juutalaiset, eivät paastonneet eivätkä tehneet parannusta
kun Israel oli vapaa ja itsenäinen maa.
Kun he joutuivat maanpakoon ja Haman suunnitteli tuhota juutalaiset,
niin silloin koko kansa teki parannuksen ja paastosi.
Ehkä näin on meidänkin laitamme.
Olemme yhä vapaita ja itsenäisiä tiettyyn mittaan saakka.
Käytämmekö vapauttamme oikein vai odotammeko,
kunnes se otetaan meiltä pois? Ja sitten vasta teemme mitä
juutalaiset tekivät Susan kaupungissa?
He nöyrtyivät. He oppivat mitä Jumalan sauva tekee.
He olivat Jumalan kurituksessa.
Rakkaat sisaret ja veljet,
rukoilen, ettei meidän tarvitsisi käydä sitä tietä.
Voi helposti käydä niin,
että menetämme itsenäisyytemme ja vapautemme
ja sitten suremme sitä, ettemme käyttäneet niitä paremmin.
Katsokaamme Esterin kirjaa.
Käsky oli käynyt, että kaikki juutalaiset oli tuhottava.
Mordokai, Esterin serkku,
oli nostanut Esterin kuningattaren asemaan,
mutta kukaan ei tiennyt, että hän oli juutalainen.
Jos haluat tilata Derek Princen opetuksia, -
ota yhteyttä. Yhteystietomme näkyvät ruudussa.
Derek Princen opetuksia on saatavilla myös TV7 kaupasta.
Suomennos: Kai Mäkelä